paragraph_text: Poslije rata radio je kao profesor na sarajevskoj Višoj pedagoškoj školi od 1946 do 1948. Od 1948. do 1950. godine obnašao je dužnost predsjednika komiteta za visoke škole i znanstvene ustanove, a 1950. izabran je za redovnog profesora i prvog dekana novoosnovanoga Filozofskog fakulteta u Sarajevu. Osnivač je Katedre za povijest na kojoj do 1970. godine predaje povijest srednjeg vijeka. Bio je predsjednik Povijesnog društva BiH od samog osnivanja 1947. pa sve do 1954. godine. Od 1952. je redovni član Znanstvenog društva BiH, a Akademije znanosti i umjetnosti Bosne i Hercegovine od 1966. Od 1965. godine je dopisni član SANU, a od 1972. dopisni član MANU. Bio je član uredničkog vijeća Enciklopedije Jugoslavije i suradnik od 1–6. sveska.